Učinci lumboperitonealnih i ventrikuloperitonealih šantova na kranijalni i spinalni volumen cerebrospinalnog likvora kod pacijenta s idiopatskom intrakranijalnom hipertenzijom

Ugradnja lumboperitonealnih (LP) i ventrikuloperitonealnih (VP) šantova učestali je način liječenja idiopatske intrakranijalne hipertenzije(IIH). Iako su ovi šantovi već dugo u uporabi, još nije poznat njihov utjecaj na ukupan kraniospinalni volumen cerebrospinalnog likvora (prema engl. *cerebrospinal fluid*, CSF) te na volumen kranijalne i spinalne CSF zasebno. Ovaj članak po prvi put predstavlja rezultate volumetrijske analize ukupnog kranijalnog i spinalnog CSF prostora kod pacijenta s IIH. Napravili smo automatsku segmentaciju kranijalnog i manualnu segmentaciju spinalnog CSF prostora, prvi put dok je pacijent imao ugrađen LP šant te ponovno nakon što je LP šant zamijenjen VP šantom. Dok je pacijent imao ugrađen LP šant, ukupni CSF volumen bio je manji nego nakon ugradnje VP šanta (222,4 cm3 nasuprot 279,2 cm3). Razlika se gotovo u potpunosti može pripisati smanjenju spinalnog CSF volumena (49,3 cm3 za LP i 104,9 cm3 za VP), dok se kranijalni CSF volumen nije bitno promijenio (173,2 cm3 za LP i 174,.2 cm3 za VP). Ovaj članak pokazuje da LP i VP šantovi bitno ne mijenjaju kranijalni CSF volumen kod IIH, dok smanjenje CSF volumena nakon ugradnje LP šanta gotovo isključivo utječe na spinalni dio CSF sustava. Naši rezultati pokazuju da je za planiranje liječenja i rano otkrivanje brojnih neželjenih učinaka koji se često pojavljuju nakon ugradnje šantova kod pacijenata s IIH nužna analiza kako kranijalnog, tako i spinalnog dijela CSF prostora.